tartuNLP/wikipedia-smugri-20251201 huggingface dataset:
Kevyt sähköajoneuvo

Kevyt sähköajoneuvo eli kevyt sähkökulkuneuvo on Suomessa ajoneuvoluokka, johon kuuluvat muun muassa sähköpotkulaudat, sähköskootterit, sähkörullalaudat ja tasapainoskootterit. Kevyt sähköajoneuvo saa lain mukaan kulkea enintään 25 km/h, ja sen moottorin nimellisteho saa olla enintään 1000 wattia. Kevyttä sähköajoneuvoa koskevat polkupyörän liikennesäännöt, eli sillä saa ajaa pyörätiellä, ja kypäräpakkoa ei ole. Kevyitä sähköajoneuvoja ei tarvitse rekisteröidä tai tyyppihyväksyä, mutta kaikki yli 25 kilogrammaa painavat kevyet sähköajoneuvot on liikennevakuutettava. Kevyissä sähköajoneuvoissa pitää olla äänimerkinantolaite.
Kevyissä sähköajoneuvoissa ei ole polkimia. Sähköavusteiset polkupyörät, jotka ovat enintään 250-wattisia, ja jotka kulkevat vain poljettaessa eivät ole lain mukaan kevyitä sähköajoneuvoja, vaan ne katsotaan polkupyöriksi, ja toisaalta enintään 1 000-wattiset tai ilman polkemista kulkevat sähköpolkupyörät luokitellaan moottoroiduiksi polkupyöriksi.
Erilaiset kevyet sähköajoneuvot.
Sähköpotkulauta.
Sähköpotkulauta (tai e-potkulauta, sähköskuutti) on sähkömoottorilla ja ohjaustangolla varustettu, seisten ohjattava kevyt sähköajoneuvo. Sähköpotkulaudan ohjaustanko on kiinni pystysuorassa tangossa.Sähköpotkulautoja on saatavilla myös istuimella varustettuna. Sähköpotkulauta on liikennevakuutettava, jos se ylittää 25 kg. Ensimmäiset sähköpotkulaudat valmistettiin jo vuonna 1915.
Sähköskootteri.
Sähköskootteri on istualtaan ohjattava kaksi- tai kolmipyöräinen kevyt sähköajoneuvo, jonka pyörät ovat sähköpotkulautaa isommat ja ohjaustanko on etupyörän takana. Istuimen ja ohjaustangon väli on ainakin osittain avoin, joissakin malleissa tasainen lattia, toisissa lattia on vähintäänkin kuljettajan jalkojen kohdalla. Sähköskootteri on lähes täysin katettu muovilla tai metallilla. Skootterin jalkatilassa joskus oleva etuseinä on tarkoitettu suojaamaan kuljettajaa roiskeilta ja viimalta. Jaloille on jalkatila ja astinlauta, matkustajalla voi olla jalkatapit. Jalkatilassa on myös kätevä kuljettaa vaikka ostoskassia. Penkin alla on yleensä myös jonkinlainen tavaratila.
Sähköskootterit on liikennevakuutettava, koska ylittävät 25 kg:n painorajan.
Sähkörullalauta.
Sähkörullalauta eli sähköskeittilauta on seisaaltaan ohjattava nelipyöräinen kevyt sähköajoneuvo. Näitä kulkuneuvoja ohjataan tasapainoilemalla, ja niissä on yleensä langaton kaukosäädin, jolla voi myös ohjata.
Tasapainottuva skootteri.
Tasapainottuva skootteri, usein tunnetaan myös nimellä leijulauta tai huuveri, on kannettava, ladattava akkukäyttöinen kulkuneuvo, jonka päällä kuljettaja seisoo. Siinä on kaksi rengasta ja runko, jonka päällä kuljettaja seisoo, sekä sisäinen tasapainotusmekanismi. Tasapainottuva skootteri muistuttaa huomattavasti toimintatavaltaan ja ulkonäöltään Segwayta ilman ohjaustankoa. Tasapainottuvan skootterin ohjaus toimii kehon painopistettä muuttamalla, jolloin liikkuminen on yksinkertaista.
Koljonvirran sairaala

Koljonvirran sairaala oli Iisalmessa vuosina 1967–2018 toiminut psykiatrinen sairaala. Sairaala rakennettiin alun perin Ylä-Savon kuntien yhteiseksi B-mielisairaalaksi ja sitä hallinnoi alkuvaiheessa kuntainliitto. Lakkautushetkellä sairaala oli osa Ylä-Savon sote- kuntayhtymää. 
Historia.
Vuonna 1967 valmistuneen sairaalarakennuksen suunnitteli arkkitehti Eino Tuompo. Sen lisäksi sairaalan käytössä oli vuonna 1924 valmistunut vanha kunnalliskotirakennus, joka peruskorjattiin B-mielisairaalan käyttöön uuden rakennuksen valmistumisen yhteydessä. Sairaala-alue oli ennen kunnalliskoti- ja sairaalakäyttöä kuulunut Pölkkyniemen kartanolle. Alkuvaiheessa sairaalassa oli 192 potilaspaikkaa ja se keskittyi muiden B-mielisairaaloiden tavoin vähäoireisten potilaiden pitkäaikaishoitoon. Potilaat saattoivat olla sairaalassa jopa vuosikymmeniä. Alkuvaiheessa sairaala oli usein ylipaikoilla. Sairaala sijaitsi kauniin luonnonmaiseman keskellä ja sillä oli esimerkiksi oma laboratorio, apteekki ja kanttiini.
Vuodesta 1992 alkaen Koljonvirran sairaalan tehtävä muuttui ja toiminnan painopiste siirtyi pitkäaikaispotilaiden hoidosta akuuttihoitoon. 1990-luvulla Koljonvirrasta siirtyi pois sinne kuulumattomia potilasryhmiä, kuten kehitysvammaisia ja dementikkoja, joille löydettiin tarkoituksenmukaisempia hoitopaikkoja. Jo 1970-luvulla sairaalassa oli alkanut päihdekuntoutustoiminta. 2000-luvulle tultaessa potilasmäärä väheni huomattavasti eikä sairaalan toiminnan loppuvaiheessa sairaalassa hoidettu enää tahdonvastaisessa hoidossa olevia potilaita. Sairaala lakkautettiin vuonna 2018, jolloin potilaita oli enää 26. Sairaalaa korvaamaan perustettiin psykiatrinen osasto Iisalmen aluesairaalaan. Sairaalan lakkauttamisen taustalla oli myös Koljonvirran sairaalan päärakennuksen sisäilmaongelmat. Päärakennus purettiin vuonna 2021. Sairaala-alueella oleva vanha kunnalliskotirakennus ja asuntolarakennukset ovat yksityisomistuksessa.
Psykiatrisen hoidon lisäksi Koljonvirran sairaala on saanut julkisuutta siitä, että siellä harjoitettiin 1980-luvulla suomalaisten urheilijoiden dopingia. Potilaiden nimiin oli tilattu veripusseja, joiden veri todellisuudessa siirrettiin potilaiden sijasta urheilijoille suorituskyvyn parantamiseksi.
Bogafjellin kirkko

Bogafjellin kirkko () on Sandnesin kunnassa Norjassa sijaitseva kivinen pitkäkirkko vuodelta 2012.
Forsandin kirkko

Forsandin kirkko () on Sandnesin kunnassa Norjassa sijaitseva puinen pitkäkirkko vuodelta 1854.
Gandin kirkko

Gandin kirkko () on Sandnesin kunnassa Norjassa sijaitseva betoninen pitkäkirkko vuodelta 1978.
Hanan kirkko

Hanan kirkko () on Sandnesin kunnassa Norjassa sijaitseva kahdeksankulmainen kivikirkko vuodelta 1997.
Hølen kirkko

Hølen kirkko () on Sandnesin kunnassa Norjassa sijaitseva puinen pitkäkirkko vuodelta 1860.
Julebygdan kappeli

Julebygdan kappeli () on Sandnesin kunnassa Norjassa sijaitseva kivinen pitkäkirkko vuodelta 1957.
Luran kirkko

Luran kirkko () on Sandnesin kunnassa Norjassa sijaitseva tiilikirkko vuodelta 1987.
Lysen kappeli

Lysen kappeli () on Sandnesin kunnassa Norjassa sijaitseva puinen pitkäkirkko vuodelta 1961.
Riskan vanha kirkko

Riskan vanha kirkko () on Sandnesin kunnassa Norjassa sijaitseva puinen pitkäkirkko vuodelta 1877.
Riskan kirkko

Riskan kirkko () on Sandnesin kunnassa Norjassa sijaitseva kivikirkko vuodelta 1999.
Charles H. Gibson

Charles Hopper Gibson (19. tammikuuta 1842 lähellä Centervilleä, Maryland – 31. maaliskuuta 1900 Washington DC) oli yhdysvaltalainen demokraattisen puolueen poliitikko.
Gibson valmistui Washington Collegesta ja työskenteli juristina. Hän edusti Marylandia Yhdysvaltain edustajainhuoneessa vuosina 1885–1891 ja Yhdysvaltain senaatissa vuosina 1891–1897. Aluksi hänet nimitettiin senaattiin täyttämään kuolleen Ephraim K. Wilsonin paikka. Gibsonin serkku oli poliitikko Henry R. Gibson. Gibson on haudattu Chesterfieldin hautausmaalle Marylandin Centervilleen.
Interstate 40

Interstate 40 (I-40) on Yhdysvaltojen Interstate-järjestelmään kuuluva moottoritie. Se on kolmanneksi pisin Interstate-tie, Interstate 80:n ja Interstate 90:n jälkeen. Se kulkee Kalifornian, Arizonan, New Mexicon, Texasin, Oklahoman, Arkansas'n, Tennesseen ja Pohjois-Carolinan osavaltioiden läpi. Sen pituus on 2 556,61 mailia (4 114,46 km). Tie seuraa Oklahoma Cityyn asti lakkautettua US 66 -tietä. Tien varrella olevia kaupunkeja ovat mm. Albuquerque, Oklahoma City, Little Rock, Memphis, Nashville, Knoxville ja Raleigh.
Morgongåva

Morgongåva on taajama Hebyn kunnassa Uppsalan läänissä Upplannin historiallisessa maakunnassa Ruotsissa. Taajamassa oli 1 476 asukasta vuonna 2021.
"Språktidningenin" järjestämässä äänestyksessä vuonna 2022 Morgongåva valittiin Ruotsin kauneimmaksi paikannimeksi. Se tarkoittaa suomeksi huomenlahjaa ja on peräisin 1660-luvulta, jolloin kertomuksen mukaan eräs ruukinpatruuna lahjoitti rengilleen torpan, kun tämä oli ottanut vastuun ruukinpatruunan aiheuttamasta piian raskaudesta.
Henry R. Gibson

Henry Richard Gibson (24. joulukuuta 1837 Kent Island, Maryland – 25. toukokuuta 1938 Washington DC) oli yhdysvaltalainen republikaanisen puolueen poliitikko.
Gibson aloitti uransa juristina Knoxvillessä Tennesseessä. Hän osallistui Tennesseen perustuslain säätämiskokoukseen vuonna 1870. Hän oli Tennesseen senaatin jäsen vuosina 1871–1875 ja Tennesseen edustajainhuoneen jäsen vuosina 1875–1877. Vuosina 1895–1905 Gibson edusti Tennesseetä Yhdysvaltain edustajainhuoneessa. Hän perusti "Knoxville Republican" -lehden vuonna 1879 ja toimitti sitten myös lehteä "Knoxville Daily Chronicle". Gibson opetti lääketieteen lainsäädäntöä Tennessee Medical Collegessa vuosina 1889–1906.
Gibson julkaisi kirjan "Gibson’s Suits in Chancery" (1891). Hän oli kirjoittajana ja neuvoa-antavana toimittajana teoksessa "American and English Encyclopedia of Law and Practice". Myös Gibsonin serkku Charles H. Gibson oli poliitikko.
Tärnsjö

Tärnsjö on taajama Hebyn kunnassa Uppsalan läänissä Upplannin historiallisessa maakunnassa Ruotsissa. Taajamassa oli 1 174 asukasta vuonna 2021.
Harbo

Harbo on taajama Hebyn kunnassa Uppsalan läänissä Upplannin historiallisessa maakunnassa Ruotsissa. Taajamassa oli 816 asukasta vuonna 2021.
Vittinge

Vittinge on taajama Hebyn kunnassa Uppsalan läänissä Upplannin historiallisessa maakunnassa Ruotsissa. Taajamassa oli 566 asukasta vuonna 2021. Vittinge tunnetaan kattotiiliä valmistavasta tehtaastaan.
Elizabeth Hawley Gasque

Elizabeth Hawley Gasque (o.s. "Elizabeth Mills Hawley"; 26. helmikuuta 1886 lähellä Blythewoodia, Etelä-Carolina – 2. marraskuuta 1989 Ridgeway, Etelä-Carolina) oli yhdysvaltalainen demokraattisen puolueen poliitikko.
Gasque valmistui Greenville Female Collegesta vuonna 1907. Hänet valittiin miehensä Allard H. Gasquen kuoltua täyttämään tämän paikka Yhdysvaltain edustajainhuoneessa, jossa hän edusti Etelä-Carolinaa 13. syyskuuta 1938 – 3. tammikuuta 1939. Gasque ei asettunut uudelleen ehdolle.
Sowa

Sowa on suolakaivoskaupunki Central Districtin alueella Botswanan koillisosassa. Kaupunki sijaitsee linnuntietä 454 kilometriä pääkaupunki Gaboronesta pohjoiseen ja 150 kilometriä Francistownista länsiluoteeseen. 
Kaupunki on perustettu vuonna 1991. Kaupungin väkiluku on 2 914 (VL2022; VL2011: 3 598 as.).
Sowan eli Suan suolapannu on yksi Botswanan kolmesta suuresta suolapannusta (muut ovat Ntwetwen suolapannu ja Nxain suolapannut). Sowan kaupungin asukkaista moni työskentelee tätä suolapannua hyödyntävän, vuonna 1991 perustetun Botswana Ash Ltd. (Botash) -yhtiön palveluksessa. Yhtiön keruualtaat ja tuotantolaitokset sijaitsevat noin 19 kilometriä kaupungin länsipuolella. Botswanan valtio (50%) ja eteläafrikkalainen Chlor Alkali Holdings Ltd (50%) omistavat Botash -yhtiön tasaosuuksin. Tuotteita ovat natriumkarbonaatti (eli sooda, Na2CO3) ja eri puhtausasteen vuorisuola (NaCl). 
Sowaan johtaa valtatieyhteys. Kaupungin eteläpuolitse kulkee kaivosteollisuutta palveleva kansallisen rautatieyhtiön (Botswana Railways) pistorata, mutta junarahdin osuus on supistunut 30 prosenttiin rautatiekuljetusten heikon saatavuuden vuoksi.
&lt;br clear=left&gt;
Språktidningen

Språktidningen on ruotsalainen kieliin ja kielitieteeseen keskittyvä aikakauslehti, joka on perustettu vuonna 2007. Lehti ilmestyy kahdeksan kertaa vuodessa.
Sture Petrén

Bror Arvid Sture Petrén (3. lokakuuta 1908 Tukholma – 13. joulukuuta 1976 Geneve) oli ruotsalainen juristi ja diplomaatti. Hän toimi urallaan muun maussa Svean hovioikeuden presidenttinä ja Kansainvälisen tuomioistuimen sekä Euroopan ihmisoikeustuomioistuimen jäsenenä. Hänet valittiin Ruotsin akatemian jäseneksi vuonna 1969.
Petrén

Petrén on seuraavien ruotsalaisten henkilöiden sukunimi:
Interstate 91

Interstate 91" (I-91"') on Interstate-tie Uuden Englannin alueella Yhdysvalloissa. Se on pääasiallinen väylä alueen länsiosissa. Tien pituus on 290,37 mailia (467,31 km), ja se jatkuu Kanadan puolella Quebecissä tienä A-55. Tie kulkee New Havenista Connecticutissa Derby Linen rajanylityspaikalle Vermontissa, kulkien Connecticutin, Massachusettsin ja Vermontin kautta.
Benjamin Contee

Benjamin Contee (1755 Brookefield, Maryland – 30. marraskuuta 1815 Charlesin piirikunta, Maryland) oli yhdysvaltalainen poliitikko. Hän edusti Anti-Administration partyna tunnettua poliittista liittoumaa Yhdysvaltain ensimmäisessä kongressissa.
Contee palveli Yhdysvaltain vapaussodassa luutnanttina ja Marylandin 3. pataljoonan kapteenina. Hän oli kongressiedustaja Yhdysvaltain edustajainhuoneessa vuosina 1789–1791, mutta ei asettunut uudelleen ehdolle vuonna 1790. Aiemmin hän oli istunut myös Siirtokuntien kongressissa. Contee opiskeli teologiaa Euroopassa ja jatkoi opintojaan palattuaan Yhdysvaltoihin. Hänet vihittiin episkopaalisen kirkon papiksi vuonna 1803. Hän työskenteli Port Tobaccon episkopaalikirkon pastorina Marylandin Charlesin piirikunnassa.
Contee oli poliitikko Alexander C. Hansonin setä ja Thomas Contee Worthingtonin isosetä.
Arnould Massart

Arnould Massart (s. 7. lokakuuta 1956 Anderlecht) on belgialainen pianisti, säveltäjä ja sovittaja. Hän on työskennellyt jazzin, nykytaidemusiikin ja popmusiikin parissa.
Massart valmistui vuonna 1978 oppiarvolla germaanisessa filologiassa. Hän opiskeli analyysiä ja sävellystä muiden muassa Mauricio Kagelin ja Luciano Berion johdolla. Massart aloitti esiintymisen Three to Get Ready -trionsa kanssa vuonna 1983. Kokoonpano julkaisi vuonna 1985 ensimmäisen albuminsa, jossa basistina toimi Philippe Aerts ja rumpalina Philippe Mobers. Massart sai vuonna 1985 myös SABAM-palkinnon big band -teoksestaan "Lifestrings". Hän teki Charles Loosin kanssa yhteistyötä levyllä "Harmonie du soir" (1988). Massart osallistui syntetisaattorisolistina Henri Pousseurin ja Michel Butorin teoksen "Déclarations d’Orage" (1989) kantaesitykseen Liègen kuninkaallisen filharmonisen orkesterin kanssa.
Massart on tehnyt sävellyksiä tilaustöinä eri kokoonpanoille ja esiintyjille. Hän on myös tehnyt sovituksia eri yhtyeille. Massart on esiintynyt laulaja Mauranen kanssa. Hän on opettanut Brysselin kuninkaallisessa konservatoriossa.
The Point

The Point on Malmön toiseksi korkein pilvenpiirtäjä. Se valmistui vuonna 2020. Toimistokäyttöön tarkoitetussa The Pointissa on 29 kerrosta ja sen korkeus on 110 metriä.
Rakennuksen suunnittelusta vastasi Krook &amp; Tjäder Architects, ja pääurakoitsijana toimi PEAB. Julkisivurakentamisesta vastasi KG Constructions Group.
Kaarlo Reinhold Ignatius

Kaarlo Reinhold Ignatius (2. tammikuuta 1876 Iisalmi – 11. toukokuuta 1953 Mikkeli) oli suomalainen lääkäri, joka sai lääkintöneuvoksen arvonimen.
Ignatiuksen vanhemmat olivat kollegiasessori Gustaf Fredrik Ignatius ja Selma Lagus. Hänne puolisonsa vuodesta 1905 oli Selma Karolina Karlsson. Ignatius tuli ylioppilaaksi Kuopion lyseosta 1894 ja valmistui lääketieteen kandidaatiksi 1899 ja lisensiaatiksi 1903. Hän teki useita opintomatkoja Saksaan ja Skandinaviaan. Valmistuttuaan hän toimi kunnanlääkärinä muun muassa Alavudella, Töysässä, Kuortaneella ja Ähtärissä vuoteen 1907. Kajaanin yleisen sairaalan lääkäri Ignatius oli 1907–1925 ja Mikkelin lääninsairaalan ylilääkäri 1925–1946. Hän oli myös muun muassa Kajaanin kaupunginvaltuuston jäsen 1910–1922. Lääkintöneuvoksen arvonimen Ignatius sai 1947.
Aptronymia

Aptronymia tai aptonymia tarkoittaa tilannetta, jossa henkilön nimi kuvaa hyvin kantajansa luonnetta tai ammattia. Yhteys voi olla sattumaa tai tehokeino esimerkiksi kirjallisuudessa. Käsitettä alettiin käyttää englanninkielisessä lehdistössä 1910-luvulla. Sanan alkuosa "apt" viittaa sopivuuteen, ja r-kirjain lienee lisätty, jotta sanasta on saatu patronyymin anagrammi.
Miika Keski-Petäjä

Miika Keski-Petäjä (s. 14. toukokuuta 1994) on suomalainen pesäpalloilija. Keski-Petäjä on Kannuksen Uran kasvatti ja edustaa tällä hetkellä Superpesiksessä pelaavaa Sotkamon Jymyä. Hänen sopimuksena Sotkamon Jymyn kanssa on voimassa kauden 2026 loppuun saakka. Keski-Petäjä on pelipaikaltaan lukkari.
Urallaan Keski-Petäjä on pelannut 78 Superpesiksen runkosarjaottelua Seinäjoen JymyJussien, Alajärven Ankkureiden ja Vimpelin Vedon paidoissa. Ykköspesiksen runkosarjaa hän on pelannut 189 ottelun verran Oulun Lipossa, Ylivieskan Kuulassa ja Lievestuoreen Kisassa.
Superpesiksen runkosarjassa Keski-Petäjä on lyönyt 1+8=9 juoksua, tuonut 17 juoksua ja kerännyt 134 kärkilyöntiä. Pudotuspeliotteluita (ylemmät ja alemmat) on kertynyt yhteensä 16 kappaletta. Näissä otteluissa hän on lyönyt 1+4=5 juoksua, tuonut 9 juoksua ja kerännyt 41 kärkilyöntiä.
Ykköspesiksen puolella runkosarjassa Keski-Petäjä on lyönyt 21+48=69 juoksua, tuonut 170 juoksua ja kerännyt 712 kärkilyöntiä. Pudotuspeleissä hän on pelannut yhteensä 20 ottelua, joissa hän on lyönyt 0+6=6 juoksua, tuonut 17 juoksua ja kerännyt 79 kärkilyöntiä.
Tilastot päivitetty 17.11.2024.
Miika Keski-Petäjän pikkuveli Markus Keski-Petäjä edustaa Superpesiksessä pelaavaa Kempeleen Kiriä.
Cheryl Hines

Cheryl Hines (s. 21. syyskuuta 1965 Miami Beach, Florida, Yhdysvallat) on yhdysvaltalainen näyttelijä ja ohjaaja, joka on näytellyt esimerkiksi HBO:n komediasarjassa "Jäitä hattuun" (2000–2024) ja ABC:n komediasarjassa "Lähiöunelmia" (2011–2014). Valkokankaalla hän on esiintynyt muun muassa elokuvassa "Runaway Vacation" (2006).
Hines on ollut vuodesta 2014 lähtien naimisissa Kennedyn klaaniin kuuluvan Robert F. Kennedy Jr.:n kanssa.
Beynew

Beynew () on kylä ja Beynewin piirin hallinnollinen keskus Mañğıstawin alueella Kazakstanissa. Se sijaitsee aavikolla 429 kilometriä alueen pääkaupungista Aqtawista koilliseen. Kylässä oli 55 000 asukasta vuonna 2021.
Vuonna 1916 perustettu paikkakunta alkoi kehittyä rautatien rakentamisen myötä vuonna 1963. Sen asukasmäärä oli 26 400 henkeä vuonna 2006.
Beynewissä toimii Keski-Aasiasta Venäjälle johtavan kaasujohdon kompressoriasema, öljy- ja vesijohtojen pumppuasemia sekä rautatieliikenteen yrityksiä. Sieltä on rautatie- ja maantieyhteydet Aqtawiin, Maqatiin, Atırawiin, Şalqariin ja Uzbekistaniin. Seudulla tuotetaan öljyä ja maakaasua sekä harjoitetaan karjanhoitoa. Beynewin eteläpuolella sijaitsee 1500-luvun nekropoli mausoleumeineen.
Eduard Hallberg

Eduard Hallberg (s. 6. elokuuta 2003) on suomalainen alppihiihtäjä. Hän edustaa Slalom 66 -seuraa.
Sipoolainen Hallberg kävi alppilukion Norjan Oppdalissa. Hän sijoittui nuorten olympialaisissa 2020 parhaimmillaan pujottelussa 13:nneksi. Nuorten MM-kilpailuissa 2023 hän saavutti suurpujottelussa hopeaa. Saman vuoden Courchevelin ja Meribelin MM-kilpailuissa hän keskeytti sekä pujottelun että suurpujottelun. Saalbachin MM-kilpailuissa 2025 hän sijoittui pujottelussa 12:nneksi sekä keskeytti suurpujottelun ja joukkuealppiyhdistetyn pujotteluosuuden.
Hallberg voitti Eurooppa-cupissa kaudella 2023–2024 Kläppenin ja Hafjellin pujottelukilpailut ja sijoittui pujottelucupissa kolmanneksi. Maailmancupissa hän kilpaili ensimmäisen kerran Val-d'Isèren suurpujottelussa joulukuussa 2023. Maailmancupin pisteille hän selviytyi ensimmäisen kerran oltuaan 24:s Levin pujottelussa 17. 
marraskuuta 2024. Viikkoa myöhemmin Gurglin pujottelussa hän sijoittui kahdeksanneksi.
Hallberg otti ensimmäisen maailmancupin palkintokorokesijoituksensa Levin pujottelussa 16. marraskuuta 2025 oltuaan kolmas. Kyseessä on korkein suomalaismiehen sijoitus Levin pujottelussa koskaan.
Kapinallinen (Veronica Rothin kirja)

Kapinallinen () on nuorille suunnattu post-apokalyptinen tieteisromaani, jonka on kirjoittanut yhdysvaltalaiskirjailija Veronica Roth. Se on kolmiosaisen "Outolintu"-kirjasarjan toinen osa, joka jatkaa sarjan samannimistä ensimmäistä osaa ja edeltää romaania "Uskollinen". Romaani julkaistiin alkuperäiskielellä 1. toukokuuta 2012 ja suomeksi 10. kesäkuuta 2014 Outi Järvisen kääntämänä.
Kirjasarja sijoittuu dystooppiseen Chicagoon, jossa yhteiskunta on jaettu osastoihin hyveiden mukaan, mutta päähenkilö Tris Prior ei sovi niistä yhteenkään. Sarjan toisessa osassa jälkipuidaan Trisin perhettä kohdannutta hyökkäystä samalla kun osastojen välillä leijuu sodan uhka.
Romaani voitti parhaan nuorten fantasia- tai tieteiskirjan Goodreads Choice -palkinnon julkaisuvuonnaan. Siihen pohjautuva elokuva "" sai ensi-iltansa vuonna 2015.
Joey Palmroos

Joey Palmroos (s. 1989 Turku) on suomalainen elokuvaohjaaja, joka on ohjannut kaksi elokuvaa, "Five Outlaws" (2023) ja "Delivery Run" (2025). Palmroos on opiskellut elokuvan tekoa Met Film Schoolissa. Hän on toiminut myös Pete Riskin apulaisena mainoskuvauksissa. Lisäksi Palmroos on ohjannut mm. Signmarkin musiikkivideon.
Palmroosin on naimisissa Dora Palmroosin kanssa ja heillä on yhteinen tytär, sekä oma tuotantoyhtiö nimeltä Arctic Renegades.
Chris Wright

Chris Wright (s. 1965) on yhdyssvaltalainen liikemies, joka toimii Yhdysvaltain energiaministerinä Donald Trumpin II hallituksessa helmikuusta 2025 alkaen.
Wright on toimitusjohtaja öljy-yritys Liberty Energyssä, joka on maailman toiseksi suurin vesisärötysyritys. Hän on fossiilisten polttoaineiden käytön näkyvä puolustaja, joka on vähätellyt tarvetta siirtyä puhtaampaan energiantuotantoon.
Wright on suorittanut kanditutkinnon opiskeltuaan Massachusetts Institute of Technologyssä ja University of California, Berkeleyssä. Hänellä ei ole aikaisempaa poliittista kokemusta.
Päätämme mennä Kuuhun

Päätämme mennä Kuuhun on katkelma puheesta, jonka Yhdysvaltain presidentti John F. Kennedy piti texasilaisessa Houstonin kaupungissa sijaitsevassa Ricen yliopistossa 12. syyskuuta 1962. 
Puheessaan Kennedy toisti tavoitteensa lähettää ihminen Kuuhun ja perusteli sitä sanoin "ei siksi, että se olisi helppoa, vaan siksi, että se on vaikeaa". 
Jo toukokuussa 1961 Kennedy oli puhunut julkisesti aikomuksistaan kuulentojen suhteen, mutta ajatus ei ollut herättänyt kansassa kiinnostusta. Hänen Ricella pitämänsä puheen on sanottu olleen aiempaa ylevämpi, innoittavampi ja mieleenpainuvampi. Tarkoituksena ei ollut pelkästään innostaa kansakuntaa kurkottamaan Kuuhun, vaan tarkoitus oli selittää amerikkalaisille, miksi Apollo-ohjelman tuli olla poliittisessa tärkeysjärjestyksessä korkealla sijalla, sillä tämä mahdollistaisi budjettivarojen lisäyksen hanketta varten. Puheellaan Kennedy sai taakseen kansan ja hallituksen tuen. 
Sekä Kennedyn aiemman puheen että hänen Ricella pitämänsä kirjoitti Ted Sorensen, joka oli Kennedyn lähimpiä neuvonantajia. Kennedy teki usein puheisiinsa vapaamuotoisia lisäyksiä ja niin nytkin: hänen lisäämänsä viittaus paikalliseen jalkapallojoukkueeseen saavutti yleisön suosion. Puheen tunnetuin kohta "päätämme mennä Kuuhun" on kuitenkin peräisin NASA:n toimittamasta luonnoksesta. 
Edellisenä vuonna Houston oli valittu paikaksi NASA:n Miehitettyjen avaruusalusten keskukselle (nykyinen Johnson Space Center). Syyskuussa 1962 ennen puhetta Kennedy oli vieraillut useissa avaruusalan laitoksissa tarkastamassa liikkeeseen saattamansa suunnitelman täytäntöönpanoa. Marshallin avaruuslentokeskuksessa keskuksen johtaja Wernher von Braun oli näyttänyt Kennedylle ja varapresidentti Johnsonille Saturn I:n, joka oli tuolloin maailman tehokkain raketti ja edeltäjä paljon suuremmalle Saturn V:lle, joka myöhemmin laukaisisi astronautit Kuuhun. Cape Canaveralissa johtaja Kurt H. Debus oli esitellyt heille rakettien laukaisupaikkoja. 
Kennedy puhui Rice-yliopiston kampuksen Rice Stadiumilla, joka oli rakennettu 70 000:n ihmisen yleisölle. Aamukymmeneltä paikalla oli 40 000 henkeä – enimmäkseen yliopiston fukseja, jotka hikoilivat kuumuudessa, jonka odotettiin nousevan päivän mittaan vielä liki 30 celsiusasteeseen. 
Ensimmäinen miehitetty kuulento toteutui seitsemän vuotta puheen jälkeen.
Riisi-kala-järjestelmä

Riisi-kala-järjestelmä on riisinviljelyn ja kalatalouden yhdistelmä, jossa kaloja joko istutetaan tai päästetään vapaasti riisipeltoja ympäröiviin vesikanaviin. Järjestelmässä samalla alueella voidaan tuottaa kaloja ilman vähennystä riisin tuotannossa, ja lisätään eläinproteiinin tuotantoa. Järjestelmässä kalat saavat luontaisesti ruokaa peltojen läheisyydestä, ja tämä vähentää rikkaruohojen esiintymistä. Yhdistelmäviljelyissä on saatu parempia satoja vakaa typen taso luonnollisen lannoituksen kautta, jolloin tarvittiin vähemmän lisälannoitusta.
Yhdistelmää on käytetty Kaakkois-Aasiassa muun muassa Intiassa, Thaimaassa, Pohjois-Vietnamissa ja eteläisessä Kiinassa.
Akuuttilääketiede

Akuuttilääketiede diagnostisoi ja antaa kiireellistä hoitoa akuuteissa sairauksisa ja vammoissa kaikenikäisille potilaille. Se koordinoi, yhdistää ja täydentää muiden lääketieteen erikoisalojen akuuttitoimintoja. Akuuttilääketieteen erikoislääkäri työskentelee yhteispäivystyksen periaattein toimivalla päivystyspoliklinikalla sekä sekä vastaa päivystyksen yhteydessä toimivan valvonta-/tarkkailuosaston toiminnasta. Erikoislääkäri suunnittelee ja johtaa päivystyksen toimintaa, tekee päivittäistä ohjaamista, järjestää koulutustoimintaa sekä hallitsee päivystyspoliklinikan talouden ja tutkimustyön. Tavoitteena on, että jatkossa päivystyspoliklinikat toimivat akuutilääketieteen erikoislääkäreiden voimin. 
Suomessa akuuttilääketieteeseen voi erikoistua Helsingin, Itä-Suomen, Oulun, Tampereen ja Turun yliopistoissa. Erikoistuminen akuuttilääkäriksi kestää kuusi vuotta. Opiskelijan tulee tulee suorittaa vähintään 9 kuukautta terveyskeskuksessa, vähintään 1 vuosi yliopistosairaalassa ja vähintään 1 vuosi yliopistosairaalan ulkopuolella. Erikoistuvan pitää hallita akuuttilääketieteen osaamistavoitteet sekä yliopistosairaalassa että muualla. Tämän lisäksi opiskelija suorittaa asianmukaisessa koulutuspaikassa osaamisperusteista koulutusta.
Ensihoitolääketiede taas keskittyy sairastuneiden ja vammautuneiden hoitoon sairaaloiden ulkopuolella. 
Koulutuksen historiaa.
Akuuttilääketiede alkoi kehittyä Yhdysvalloissa 1960- ja 1970 -luvun vaihteessa kun Korean ja Vietnamin sodan kokeneet lääkärit palasivat Yhdysvaltoihin ja turhautuivat nähdessään kotimaansa päivystystoiminnan tason verrattuna sodissa annettuun kenttälääkintään. Myös muissakin maissa alettiin olla valmiita akuuttilääketieteen erikoisalan perustamiseen ja pian se levisi etenkin englanninkielisiin maihin. Suomessa akuuttilääketieteen erikoisala tuli käyttöön vuoden 2013 alussa.
Akuuttilääketieteen yhdistys.
Akuuttilääketieteeseen liittyvän tiedon, taidon ja tutkimuksen sekä kaiken terveydenhuollon päivystystoiminnan kehittämiseksi Suomessa toimii oma Suomen akuuttilääketieteen yhdistys. Sen jäseniksi voivat hakea laillistetut lääkärit tai lääketieteen opiskelijat, joilla on oikeus toimia päivystävän lääkärin työssä Suomessa ja jotka ovat kiinnostuneita akuuttilääketieteestä.
Pete Hegseth

Pete Hegseth (s. 6. kesäkuuta 1980 Minneapolis, Minnesota) on yhdysvaltalainen upseeri ja televisiojuontaja, joka on toiminut Yhdysvaltain puolustusministerinä vuodesta 2025 alkaen.
Elämä ja ura.
Hegseth suoritti politiikan kandidaatin tutkinnon Princetonin yliopistossa vuonna 2003 ja julkisen politiikan maisterin tutkinnon Harvardin yliopiston John F. Kennedy School of Government -koulussa vuonna 2013.
Hegseth palveli Yhdysvaltain maavoimissa vuosina 2002–2021. Hän palveli Guantanamo Bayn sotilastukikohdassa, Irakin sodassa sekä Afganistanin sodassa. Hän työskenteli noina vuosina myös veteraanijärjestöjen johtotehtävissä.
Vuonna 2014 Hegsethistä tuli Fox News -uutiskanavan säännöllinen avustaja, ja vuosina 2017–2024 hän toimi "FOX &amp; Friends Weekend" -keskusteluohjelman juontajana. Lisäksi hän esiintyi toisinaan CNN:llä ja MSNBC:llä sekä kirjoitti useisiin lehtiin, kuten "The Wall Street Journaliin" ja "The Washington Postiin".
Presidentiksi valittu Donald Trump nimitti marraskuussa 2024 Hegsethin ehdokkaakseen puolustusministeriksi hallitukseensa. Senaatin kuulustelussa demokraattisenaattorit esittivät hänelle tiukkoja kysymyksiä hänen näkemyksistään armeijan naisista ja syytöksistä seksuaalisesta väkivallasta. Republikaanisenaattorit puolustivat hänen nimitystään perustelemalla, että hänen asemansa ulkopuolisena ja rintamaveteraanina tekee hänestä sopivan ottamaan ohjat Pentagonissa ja kolmen miljoonan alaisen johdossa.
Hegseth hyväksyttiin ja nimitettiin puolustusministeriksi senaatissa äänin 51–50 tammikuussa 2025. 
Hegseth on arvostellut Yhdysvaltojen armeijaa. Hän on syyttänyt kenraaleja ja muita johtajia ”woke-kulttuurista” ja väittänyt, että heidän keskittymisensä monimuotoisuuteen ja tasa-arvoon on heikentänyt armeijaa. Hän on myös tukenut armahdusta sotarikoksista tuomituille sotilaille.
Hegsethin puolustusministeriön muistiossa toukokuussa 2025 linjattiin asevoimien valmisteluja "uudenaikaiseen" sotaan. Uudistuksiin liittyy esimerkiksi drooneihin, tekoälyyn, pitkän kantaman ohjuksiin ja ammusvarastoihin panostaminen. Tämän ohella joistakin perinteisistä järjestelmistä, kuten miehitetyistä helikoptereista olisi tarkoitus päästä eroon. Samalla Yhdysvallat painottaisi Kiinan uhan ja Tyynenmeren suunnan sotilaallista merkitystä.
Hegseth on julkaissut vuoteen 2024 mennessä neljä kirjaa: "In the Arena" (2016), "American Crusade" (2020), "Battle for the American Mind: Uprooting a Century of Miseducation" (2022) ja "The War on Warrior: Behind the Betrayal of the Men Who Keep Us Free" (2024).
Hegsethin vaimo on entinen Fox News -televisiokanavan tuottaja Jennifer Hegseth.
Snoqualmie Pass

Snoqualmie Pass on vuoristosola Yhdysvalloissa, Washingtonin osavaltiossa. Se sijaitsee Kaskadien vuoristossa ja on tärkeä liikenteellinen reitti, sillä osavaltion halki kulkeva Interstate 90 -valtatie kulkee solan kautta. Snoqualmie Pass yhdistää Seattlen metropolialueen itäisiin osiin, kuten Ellensburgiin ja Yakimaan.
Sola sijaitsee noin 920 metrin korkeudessa ja on yksi helpoimmin saavutettavista Kaskadien ylityspaikoista. Se on saanut nimensä Snoqualmien intiaaniheimolta, joka asui alueella ennen eurooppalaisten saapumista.
Ilmasto ja matkailu.
Snoqualmie Pass on tunnettu runsaista lumisateistaan talvikuukausina, mikä tekee siitä suositun kohteen talviurheilijoille. Alueella toimii useita hiihtokeskuksia, kuten Summit at Snoqualmie, joka tarjoaa laskettelua, lumilautailua ja murtomaahiihtoa. Kesäisin alueella voi retkeillä, kalastaa ja pyöräillä.
Historia.
Snoqualmie Passia käytettiin alun perin alkuperäiskansojen kulkureittinä, ja myöhemmin se oli tärkeä osa osavaltion infrastruktuuria, kun 1900-luvulla rakennettiin rautateitä ja valtateitä. Interstate 90 -valtatie valmistui 1960-luvulla ja on nykyään merkittävä kuljetusväylä sekä henkilö- että tavaraliikenteelle.
Haasteet ja tulevaisuus.
Runsaat lumisateet ja jyrkät maastot tekevät Snoqualmie Passista haastavan alueen liikenteelle. Lumivyöryjä tapahtuu ajoittain, ja talvella tiet suljetaan toisinaan huonon sään vuoksi. Viranomaiset ovat investoineet huomattavasti solan infrastruktuurin parantamiseen, mukaan lukien teiden laajentamiseen ja turvallisuuden parantamiseen.
Snoqualmie Pass on paitsi tärkeä liikenteellinen yhteys myös suosittu matkailukohde, joka tarjoaa luonnonläheisiä aktiviteetteja ympäri vuoden.
Uskollinen

Uskollinen () on yhdysvaltalaiskirjailija Veronica Rothin kirjoittama post-apokalyptinen nuortenromaani. Se on "Outolintu"-kirjasarjan kolmas ja viimeinen osa, jota edeltävät romaanit "Outolintu" ja "Kapinallinen". HarperCollins julkaisi englanninkielisen alkuteoksen 22. lokakuuta 2013. Outi Järvisen kääntämä ja Otavan kustantama suomennos ilmestyi 15. tammikuuta 2015. Romaanin pohjalta on tehty elokuva "" (2016).
Kirjasarja sijoittuu dystooppiseen Chicagoon, jonka asukkaat on jaettu viiteen osastoon ominaisuuksiensa perusteella. Päähenkilö Tris Prior on divergentti, eli hän sopisi yhden osaston sijasta kolmeen, ja se asettaa hänet hengenvaaraan. Kolmannessa osassa Tris ystävineen pääsee viimein muurein rajatun kaupungin ulkopuolelle, jossa osastojärjestelmä ei enää vaikuta. Toisin kuin sarjan kahdessa edeltävässä osassa, viimeisessä romaanissa tarinaa kertoo Trisin lisäksi myös hänen poikaystävänsä Neljä.
Vastaanotto.
Kirja-arvosteluissa romaanin kerronnan kuvailtiin sopivan tyyliltään toimintakohtausten alkuun ja loppuun, mutta tarinan keskiosaa luonnehdittiin hidastempoiseksi ja itseään toistavaksi. Kertojan vaihtelun koettiin tuovan lisää perspektiiviä tapahtumiin, vaikka Trisin ja Neljän kertojaäänet olivat ”valitettavan erottamattomia”. Sarjan loppuratkaisua pidettiin traagisena ja järkyttävänä, mutta sitä kuvailtiin myös rohkeaksi, epäennustettavaksi ja johdonmukaiseksi.
Kirjasarjan fanien keskuudessa "Uskollinen" ja etenkin sen loppuratkaisu herättivät huomattavaa vastustusta. Romaanin julkaisun jälkeen kirjailija Veronica Roth sai vihaisia viestejä ja jopa tappouhkauksia viikkojen ajan. Salon-sivustolla vuonna 2021 julkaistussa esseessään Roth kertoi fanien lähettävän hänelle yhä viestejä, joissa anellaan vaihtoehtoista loppua tarinalle, mutta mainitsi myös alkuperäiselle ratkaisulle löytyvän aiempaa enemmän kannattajia. Roth koki edelleen päättäneensä tarinan oikealla tavalla.
"Uskollista" myytiin pelkästään julkaisupäivänä maailmanlaajuisesti 455 tuhatta kappaletta, mikä oli kirjan kustantaneen HarperCollinsin ennätys. Se äänestettiin vuoden 2013 parhaan nuorten fantasia- tai tieteiskirjan Goodreads Choice -palkinnon voittajaksi.
Elokuva.
Romaanin pohjalta oli alun perin tarkoitus tuottaa kaksi elokuvaa. "Outolintu-sarja: Uskollinen" sai ensi-iltansa vuonna 2016, mutta sen "Ascendant"-nimellä tunnettua jatko-osaa ei koskaan tehty. Kirjasarjan aiempiin osiin perustuvat elokuvat "Divergent – Outolintu" (2014) ja "" (2015). Elokuvasarjan pääosia esittävät Shailene Woodley, Theo James, Kate Winslet, Jai Courtney, Ashley Judd, Ray Stevenson, Zoë Kravitz, Miles Teller, Tony Goldwyn ja Ansel Elgort.
Cassin piirikunta (Pohjois-Dakota)

Cassin piirikunta () on Yhdysvaltojen Pohjois-Dakotan osavaltiossa sijaitseva piirikunta. Sen väkiluku oli 184 525 vuonna 2020. Piirikunnan hallintokeskus ja suurin kaupunki on Fargo, joka on myös osavaltion suurin kaupunki. Piirikunta on perustettu vuonna 1873.
Väestö.
Vuoden 2020 väestönlaskennassa Cassin piirikunnan asukasluku oli 184 525. Arvion mukaan asukkaista valkoisia on 85,3 %, mustia 7,3 %, aasialaisia 3,2 %, alkuperäisasukkaita 1,7 % ja Tyynenmeren alkuperäisasukkaita 0,1 %. Asukkaista 2,5 % kuuluu kahteen tai useampaan rotuun. 9,1 % asukkaista puhuu kotonaan jotain muuta kieltä kuin englantia ja 8,2 % asukkaista on syntynyt ulkomailla.
Henry Wynkoop

Henry Wynkoop (2. maaliskuuta 1737 Northampton Township, Pennsylvania – 25. maaliskuuta 1816 Bucksin piirikunta, Pennsylvania) oli yhdysvaltalainen poliitikko.
Wynkoop valmistui englannin ja antiikin tutkimuksen opinnoista. Hän työskenteli myös tuomarina Bucksin piirikunnassa. Wynkoop istui Siirtokuntien kongressissa vuosina 1779–1782. Hänet valittiin myös Yhdysvaltain ensimmäiseen kongressiin, jossa hän istui Yhdysvaltain edustajainhuoneen jäsenenä vuosina 1789–1791 Pro-Administration-ryhmittymän edustajana Pennsylvaniasta.
Minnehahan piirikunta

Minnehahan piirikunta () on Yhdysvaltojen Etelä-Dakotan osavaltiossa sijaitseva piirikunta. Sen väkiluku oli 197 214 vuonna 2020. Piirikunnan hallintokeskus ja suurin kaupunki on Sioux Falls, joka on myös osavaltion suurin kaupunki. Piirikunta on perustettu vuonna 1862.
Väestö.
Vuoden 2020 väestönlaskennassa Minnehahan piirikunnan asukasluku oli 197 214. Arvion mukaan asukkaista valkoisia on 84,4 %, mustia 7,0 %, alkuperäisasukkaita 3,0 %, aasialaisia 2,2 % ja Tyynenmeren alkuperäisasukkaita 0,1 %. Asukkaista 2,9 % kuuluu kahteen tai useampaan rotuun. 9,4 % asukkaista puhuu kotonaan jotain muuta kieltä kuin englantia ja 7,5 % asukkaista on syntynyt ulkomailla.
Ari Lankinen

Ari Lankinen (s. 27. helmikuuta 1999) on suomalainen pesäpalloilija. Hänen kasvattajaseuransa on Oulun Lippo. Lankinen edustaa Superpesiksessä pelaavaa Sotkamon Jymyä, jonka kanssa hänenllä on voimassa try out- sopimus kaudesta 2025. Lankinen tunnetaan kovakätisenä kopparina, nopeana etenijänä, sekä vaarallisena kakkospuolen lyöjänä.
Ennen Sotkamoon siirtymistä Lankinen on edustanut koko uransa Oulun Lippoa Superpesiksessä ja Ykköspesiksessä. Superpesiksen runkosarjassa Lankinen on pelannut 50 ottelua, joissa hän on lyönyt 3+9=12 juoksua, tuonut 25 juoksua ja kerännyt 156 kärkilyöntiä. Alemmissa pudotuspeleissä Lankinen on pelannut 8 ottelua, joissa hän on lyönyt 2+1=3 juoksua, tuonut 8 juoksua ja kerännyt 27 kärkilyöntiä.
Ykköspesiksen runkosarjassa Lankinen on pelannut 134 ottelua, joissa hän on lyönyt 21+57=78 juoksua, tuonut 149 juoksua ja kerännyt 604 kärkilyöntiä. Ykköspesiksen Pudotuspeleissä (ylemmät ja alemmat) Lankinen on pelannut yhteensä 26 ottelua, joissa hän on lyönyt 4+9=13 juoksua, tuonut 22 juoksua ja kerännyt 105 kärkilyöntiä. (Tilastot päivitetty 17.11.2024)
Emmanuelle (vuoden 2024 elokuva)

Emmanuelle on vuonna 2024 julkaistu ranskalainen eroottinen elokuva, jonka on ohjannut Audrey Diwan.
Paine Wingate

Paine Wingate (14. toukokuuta 1739 Amesbury, Massachusetts – 7. maaliskuuta 1838 Stratham, New Hampshire) oli yhdysvaltalainen poliitikko.
Wingate valmistui Harvard Collegesta vuonna 1759. Hän opiskeli teologiaa ja tuli vihityksi papiksi kongregationalistiseen kirkkoon vuonna 1763. Wingate työskenteli pastorina Hampton Fallsissa, kunnes muutti vuonna 1776 Strathamiin ja aloitti työskentelyn maatalouden parissa. Hänestä tuli Siirtokuntien kongressin jäsen vuonna 1788. Wingate valittiin vuonna 1789 Yhdysvaltain senaattiin, jossa hän istui vuoteen 1793 saakka. Hän oli vuosina 1793–1795 Yhdysvaltain edustajainhuoneen jäsen. Wingate edusti Anti-Administration party -nimistä poliittista liittoumaa ja oli myös New Hampshiren edustajainhuoneen jäsen.
Wingate työskenteli tuomarina New Hampshiren ylemmässä oikeusasteessa vuosina 1798–1809. Hän jatkoi poliittisen uransa jälkeen myös työskentelyä maataloudessa.
Laivakalle nuorempi

Laivakalle nuorempi ("Steamboat Bill, Jr.", suomeksi myös "Laiva-Kalle nuorempi") on vuonna 1928 valmistunut yhdysvaltalainen mykkä komediaelokuva, jonka pääosassa on Buster Keaton. Elokuvan on ohjannut Charles Reisner yhdessä Keatonin kanssa ja käsikirjoittanut Carl Harbaugh.
"Laivakalle nuorempi" oli Keatonin viimeinen itsenäinen elokuvatuotanto. Hänen kahden edellisen elokuvansa ("Kenraali" ja "Hyppyä, soutua, rakkautta") tavoin sen taloudellinen menestys oli huono, mikä pakotti hänet siirtymään isojen elokuvastudioiden leipiin.
Elokuva sisältää Keatonin uran tunnetuimmaksi sanotun stuntin, jossa kaksikerroksisen talon seinä kaatuu Keatonin päälle mutta hän säilyy vahingoittumattomana seisomalla juuri siinä kohdassa, johon yläkerran avoin ikkuna osuu. Kohtausta kuvattaessa Keatonin päälle kaadettiin oikea seinä, ja tapansa mukaisesti hän ei käyttänyt sijaisnäyttelijää vaan asetti itsensä aitoon vaaraan. Kohtauksen toteutuksesta vastasi Keatonin tuotantosuunnittelija Fred Gabourie.
"Laivakalle nuorempi" valittiin vuonna 2016 Yhdysvaltain kongressin kirjaston ylläpitämän National Film Registryn kulttuurisesti merkittävien elokuvien listalle.
Juoni.
"Stonewall Jackson" -nimisellä siipiratasaluksella ikänsä Mississippi-jokea liikennöinyt William Canfield eli ”Steamboat Bill” on saanut kotikaupunkiinsa River Junctioniin ylivoimaisen ja häikäilemättömän kilpailijan, liikemies J. J. Kingin, jolla on suurempi laiva. Canfield pettyy kohdatessaan Bostonista opiskelemasta palanneen hintelän ja keikarimaisen poikansa Bill nuoremman, joka yrittää kömpelösti auttaa isäänsä laivalla. Bill nuorempi ja Kingin tytär Kitty rakastuvat toisiinsa molempien isien järkytykseksi. Canfield joutuu putkaan käytyään Kingin kimppuun, ja Bill nuorempi yrittää vapauttaa isänsä. Hirmumyrskyn iskiessä kaupunkiin kaikki joutuvat hengenvaaraan, mutta Bill nuorempi onnistuu sankarillisesti pelastamaan Kittyn, isänsä ja Kingin ohjaamalla "Stonewall Jacksonia" yksinään.
Elokuvan loppuhuipennukseksi kaavailtiin alkuaan suurta tulvaa, mutta se vaihdettiin hirmumyrskyyn, koska Missisippin rantoja oli hiljattain koetellut paha tulva, johon viittaamista pidettiin sopimattomana.
Svilandin kappeli

Svilandin kappeli () on Sandnesin kunnassa Norjassa sijaitseva puinen pitkäkirkko vuodelta 1913.
Greåkerin kirkko

Greåkerin kirkko () on Sarpsborgin kunnassa Norjassa sijaitseva puinen pitkäkirkko vuodelta 1974.
Hafslundin kirkko

Hafslundin kirkko () on Sarpsborgin kunnassa Norjassa sijaitseva puukirkko vuodelta 1891.
Hollebyn kirkko

Hollebyn kirkko () on Sarpsborgin kunnassa Norjassa sijaitseva puinen ristikirkko vuodelta 1920.
Skjebergdalenin kirkko

Skjebergdalenin kirkko () on Sarpsborgin kunnassa Norjassa sijaitseva puinen pitkäkirkko vuodelta 1911.
Sollin kirkko

Sollin kirkko () on Sarpsborgin kunnassa Norjassa sijaitseva puinen pitkäkirkko vuodelta 1904.
Tunen kirkko

Tunen kirkko () on Sarpsborgin kunnassa Norjassa sijaitseva kivikirkko vuodelta 1910.
Varteigin kirkko

Varteigin kirkko () on Sarpsborgin kunnassa Norjassa sijaitseva puinen ristikirkko vuodelta 1859.
Långshyttan

Långshyttan on taajama Hedemoran kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 1 440 asukasta vuonna 2021.
Vikmanshyttan

Vikmanshyttan on taajama Hedemoran kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 885 asukasta vuonna 2021.
Stefan Sundström

Stefan Sundström (s. 11. kesäkuuta 1960 Tukholma) on ruotsalainen laulaja-lauluntekijä ja kitaristi. Hän tuli tunnetuksi vuosina 1988–1994 toimineen Apache-yhtyeen keulahahmona. Sundströmin laulut käsittelevät arkisia aiheita ja ottavat kantaa yhteiskunnallisiin asioihin.
Rydebäck

Rydebäck on taajama Helsingborgin kunnassa Skånen läänissä samannimisessä historiallisessa maakunnassa Ruotsissa. Taajamassa oli 6 480 asukasta vuonna 2021.
Vapaana ja villinä

Vapaana ja villinä ("Run Wild, Run Free" tai "The White Colt") on Richard C. Sarafianin ohjaama brittiläinen draamaelokuva vuodelta 1969. Sen pääosia, sulkeutunutta ja puhumatonta poikaa ja läheisillä nummilla haukkoja ja hevosia hoitavaa eläköitynyttä everstiä esittävät Mark Lester ja John Mills. Everstin nuorta tytärtä näyttelee Fiona Fullerton ja pojan vanhempia Sylvia Syms ja Gordon Jackson. Käsikirjoituksen laati oman romaaninsa "The White Colt" pohjalta David Rook.
"Helsingin Sanomien" Paula Talaskivi piti elokuvaa muutamista pitkityksistä ja selittämättä jättämisistä huolimatta kiehtovana, jännittävänä ja tervehenkisenä koko perheen elokuvana. Hän kehui myös Yorkshiren nummille sijoitetun tarinan kuvausta ja näyttelijäsuorituksia. Yhdysvaltalainen Roger Ebert näki myös elokuvan turhan pitkänä ja toisteisena ja katsoi sen sopivan parhaiten yli kymmenvuotiaille, sillä sitä nuorempien on vaikea ymmärtää esimerkiksi poikahahmon puhumattomuuden syitä, jotka eivät elokuvassa kunnolla selviä aikuisellekaan. Hän antoi elokuvalle kolme tähteä neljästä.
Hali

Hali on suomalaisen Piirpauke-yhtyeen kahdeskymmenes studioalbumi, joka julkaistiin maaliskuussa 2019. Levy julkaistiin sekä digitaalisena että CD-levynä Rockadillo Recordsin levyttämänä.
Albumi tehtiin yhtyeen 45-vuotisjuhlan kunniaksi ja se tehtiin lähes samalla kokoonpanolla kuin yhtyeen kaksi vuotta aiemmin julkaistu studioalbumi "Juju". Albumin tyyli poikkeaa hieman yhtyeen aiemmasta tuotannosta, sillä suurin osa levyn kappaleista on laulettu suomeksi.
Kappaleet.
Kaikkien kappaleiden sovitukset tehnyt Piirpauke.
Lähde:
Tekijät.
Muusikot.
Piirpauke.
Lähde:
Vierailijat.
Lähde:
”Diipit levelit” -kuoro.
Lähde:
Tuotanto.
Lähde:
Pertti Helin

Pertti Onni Helin (s. 28. helmikuuta 1941 Kuopio) on suomalainen yleisurheiluvalmentaja ja liikunnanopettaja koulutukseltaan voimistelunopettaja, liikuntatieteiden maisteri ja filosofian tohtori. Vuonna 2001 hänelle myönnettiin kouluneuvoksen arvo.
Valmistuttuaan ylioppilaaksi Pertti Helin pääsi jatkamaan opintojaan Helsingin yliopiston voimistelulaitokselle vuonna 1963.
Vladimir Škljarov

Vladimir Škljarov (; 9. helmikuuta 1985 Leningrad, Neuvostoliitto – 16. marraskuuta 2024 Pietari, Venäjä) oli venäläinen balettitanssija.
Škljarov pääsi vuonna 1995 Vaganovan balettiakatemiaan ja liittyi vuonna 2003 Mariinski-teatterin seurueeseen. Vuodesta 2011 hän oli Mariinski-teatterin ensitanssija. Vuosina 2014 ja 2015 Škljarov esiintyi vierailevana tanssijana American Ballet Theatressa. Hän liittyi vuonna 2016 vaimonsa, balettitanssija Marija Širinkinan kanssa Bayerisches Staatsballettiin Münchenissä mutta jatkoi myös esiintymisiä Mariinski-teatterissa. Škljarov tanssi lisäksi muun muassa Metropolitan-oopperassa, Royal Opera Housessa ja John F. Kennedy Center for the Performing Artsissa. Hänellä oli rooleja muun muassa baleteissa "Joutsenlampi", "La Sylphide" ja "Ballet 101" (Eric Gauthier).
Škljarov sai Venäjän kunniataiteilijan arvonimen vuonna 2020. Vuonna 2022 hän kertoi Facebookissa olevansa Ukrainan sotaa vastaan. Škljarov kuoli pudottuaan rakennuksen viidennestä kerroksesta. Hän oli ennen kuolemaansa syönyt kipulääkkeitä odottaessaan vaativaa selkärankaleikkausta, jonka olisi ollut määrä toteutua 18. marraskuuta 2024. Hänellä oli kaksi lasta.
Mariinski-teatterin tiedotteessa ei puhuta kuoleman syystä, mutta tiettävästi ainakin Ria Novosti sanoo syyksi onnettomuuden, Fontanka mainitsee korkealta putoamisen. "Helsingin Sanomissa" viitataan siihen, että useita Venäjän hallinnon vastustajia on viime vuosina kuollut epäilyttävissä olosuhteissa.
Owen Pickering

Owen Pickering (s. 27. tammikuuta 2004 St. Adolphe, Manitoba, Kanada) on kanadalainen jääkiekkoilija.Hänen pelipaikkansa on puolustaja ja hän laukoo vasemmalta. Pickering edustaa NHL-joukkue Pittsburgh Penguinsia.
Ennen NHL-uraansa Pickering pelasi WHL-juniorisarjassa Swift Current Broncosin joukkueessa. Pittsburgh Penguins varasi hänet ensimmäisellä kierroksella 21. varausvuorolla .Pickering on pelannut yhden NHL:n runkosarjan ottelun. Tässä ottelussa hän syötti yhden maalin. Tilastot päivitetty 17. marraskuuta 2024.
Piikkiön pappila

Piikkiön pappila (ruots. "Pikis prästgård") on historiallinen pappila entisessä Piikkiön kunnassa Kaarinan kaupungissa Varsinais-Suomessa. Pappila sijaitsee lähellä Piikkiön kirkkoa, ja sen omistaa Turun ja Kaarinan seurakuntayhtymä. Nykyisin Piikkiön pappila toimii juhla- ja kokoontumistilana.
Historia.
Piikkiön pappilan nykyinen päärakennus valmistui vuonna 1779 Piikkiön seurakunnan kirkkoherran virka-asunnoksi. Pappilaa on myöhemmin remontoitu vuosina 1868 sekä 1918. 1750-luvulla ruotsalainen puutarha-alan uranuurtaja Pehr Kalm perusti puutarhan Piikkiön pappilan yhteyteen. Pappila on todennäköisesti sijainnut samalla paikalla jo keskiajalta lähtien.
Europium(II)sulfaatti

Europium(II)sulfaatti (EuSO4) on europium- ja sulfaatti-ionien muodostama ioniyhdiste, jossa europium esiintyy hapetusasteella +II.
Valmistus.
Europium(II)sulfaattia on perinteisesti valmistettu europium(III)yhdisteistä, kuten pelkistämällä sitä europium(III)sulfaatista (Eu2(SO4)3) 500°C:n lämpötilassa tai valmistamalla sitä europium(III)kloridin (EuCl3) ja rikkihapon välisellä reaktiolla ilmalta suojattuna sinkkiastiassa. Näissä menetelmissä ongelmana on usein lopputuotteen heikko puhtaus ja valmistusprosessin pitkä kestoaika. Pelkistysreaktiossa pienikin heitto lämpötilassa johtaa siihen, että reaktiossa syntyy europium(II)sulfaatin sijaan europiumoksosulfidia (Eu2O2S). Europium(III)yhdisteiden sijaan lähtöaineina olisi hyödyllisempää käyttää europium(II)yhdisteitä, kuten europiummonosulfidia (EuS), joissa europium on jo valmiiksi oikealla hapetusluvulla. Europiummonosulfidista voidaan valmistaa europium(II)sulfaattia joko suoraan rikkihapon avulla tai liuottamalla europiummonosulfidia ensin suolahappoon ja lisäämällä sitten rikkihappoa. Suora reaktio europiummonosulfidin ja rikkihapon välillä on melko hidas, vaikka sitä voikin kiihdyttää hieman poistamalla reaktiossa sivutuotteena syntyvää rikkivetyä.
Yrjö Jauhiainen

Yrjö Eemil Jauhiainen (10. syyskuuta 1893 Kuopio – 9. joulukuuta 1951 Seinäjoki) oli suomalainen pappi ja päätoimittaja. 
Henkilöhistoria.
Jauhiaisen vanhemmat olivat tuomiorovasti Karl Ruben Jauhiainen ja Hedvig Helene Boije. Hänen puolisonsa vuodesta 1916 oli Siiri Maria Nikander. Maanviljelysneuvos Paavo Jauhiainen oli heidän poikansa. Yrjö Jauhiainen tuli ylioppilaaksi 1912 ja vihittiin papiksi 1916. Hän oli merimiespappi San Franciscossa 1919–1925, Ohion Ashtabula-Harborin suomalaisen siirtolaisseurakunnan pastori 1925–1929 ja Suomen Merimieslähetysseuran sihteeri ja lähetysjohtaja 1929–1944. Kauhavan kirkkoherra Jauhiainen oli 1944–1951. Hän oli myös "Merimiehen ystävän" päätoimittaja 1929–1944.
Riina Nevalainen

Riina Nevalainen (s. 12. syyskuuta 1980 Helsinki) on suomalainen toimittaja.
Nevalainen on oppiarvoltaan filosofian maisteri. Hän toimi "Aamulehden" uutispäällikkönä ja sai vuonna 2020 Suuren journalistipalkinnon “Vuoden journalistisena pomona”. Hänestä tuli vuonna 2023 "Kauppalehden" vastaava päätoimittaja. Nevalainen on ensimmäinen "Kauppalehden" päätoimittajaksi nimitetty nainen. Myös hänen äitinsä Merja Perttula on toimittaja.